b"\n_START_ARTICLE_\n\xc5\xa0abva\n_START_SECTION_\nPovijest Schabwe\n_START_PARAGRAPH_\n\xc5\xa0abva je mitski izgubljeni pustinjski grad, danas arheolo\xc5\xa1ko nalazi\xc5\xa1te, smje\xc5\xa1teno na isto\xc4\x8dnom rubu pustinje Ramlat al-Sab`atayn u Jemenu oko 300 km sjeveroisto\xc4\x8dno od glavnog grada Sane, te oko 100 km sjeverno od sredi\xc5\xa1ta muhafaze \xc5\xa0abve - Ataqa. Grad je podignut na obroncima gorja Hadramaut i doline Vadi Mashara koji se tu izljeva u pustinju. Le\xc5\xbei na oko 850 m nadmorske visine._NEWLINE_Bogatsvo i zna\xc4\x8daj \xc5\xa0abve le\xc5\xbeao je u njegovoj poziciji, on je bio va\xc5\xbeno odredi\xc5\xa1te na kojem su se okupljale i organizirale trgova\xc4\x8dke karavane za prijelaz velike pustinje Rub' al Khali. Sudionici karavane morali su platiti jednu desetinu vrijednosti od robe koju su davali sve\xc4\x87enicima gradskih hramova u ime glavne boginje Seen (Mjesec)._NEWLINE_\xc5\xa0abva je imala \xc4\x8dak 60 vjerskih hramova i bila je vjersko sredi\xc5\xa1te drevnog Hadramauta. Pustinju se moglo prije\xc4\x87i jedino u organiziranim karavanima po strogo odre\xc4\x91enim putevima, svako odstupanje od tih pravila (neprijavljeni karavani mimo uobi\xc4\x8dajenih puteva i krijum\xc4\x8darenje), dr\xc5\xbealo se za najve\xc4\x87i zlo\xc4\x8din i ka\xc5\xbenjavalo smr\xc4\x87u. Karavane su zna\xc4\x8dile \xc5\xbeivot za \xc5\xa0abvu, zato su jedna gradska vrata bila izdvojena samo za ulazak karavana. Ljudi su pripitomili deve oko 1300. pr. Kr., a deve su bile okosnica za procvat trgovine u to vrijeme._NEWLINE_Negdje na prijelazu iz 8. st. na 7. st. pr. Kr. do\xc5\xa1lo je do migracije stanovnika, novi stanovnici naselili su se u Hadramautu, navjerojatnije Sabejci, oni su donijeli nove na\xc4\x8dine gradnje, dekoracije i kerami\xc4\x8dke predmete. Ti do\xc5\xa1ljaci naseljavali su se u postoje\xc4\x87im naseljima i gradovima, te polako mije\xc5\xa1ali s doma\xc4\x87im stanovni\xc5\xa1tvom. \xc5\xa0abva je postala rezidencija kraljeva Hadramauta, krajem 7. st. pr. Kr. ili po\xc4\x8detkom 6. st. pr. Kr., neki od njih su nosili naslov mukarib a to je bio naslov koji je ukazivao na njihovu ve\xc4\x87u mo\xc4\x87.\n_START_SECTION_\nArheolo\xc5\xa1ka istra\xc5\xbeivanja\n_START_PARAGRAPH_\nZa iskapanja provedenih u razdoblju 1976.-1981. koja su vodili francuski arheolozi, na jugoisto\xc4\x8dnom dijelu nalazi\xc5\xa1ta, na lokalitetu 41, bilo je mogu\xc4\x87e utvrditi stratigrafski slijed slojeva naselja. Iskapanja su otkrila 14 arheolo\xc5\xa1kih slojeva koji su bili dostatni da se radiokarbonskom metodom (metoda odre\xc4\x91ivanja starosti pomo\xc4\x87u radioaktivnog izotopa ugljika 14C) utvrdi starost grada. Najstariji sloj se\xc5\xbee do 16. st. pr. Kr. najmla\xc4\x91i je iz 4. st. kad su grad razorile trupe Kraljevine Himjar. Ovi slojevi govore o kontiutetu \xc5\xbeivljenja u \xc5\xa0abvi od bron\xc4\x8danog doba do antike. Zenit \xc5\xa0abve bio je izme\xc4\x91u VI. i IX. sloja (6. st. pr. Kr. do 2. st.). U 3. st. grad su zauzele Sabejske snage iz Kraljevstva Saba.\n_START_SECTION_\nStruktura drevnog grada\n_START_PARAGRAPH_\nDrevna \xc5\xa0abva imala je dva dijela; vanjski i unutra\xc5\xa1nji grad (centar). Vanjski grad prostirao se u du\xc5\xbeinu u smjeru sjever-jug i imao je najmanje jedan kilometar, a po \xc5\xa1irini u smjeru istok-zapad oko 900 m. U ju\xc5\xbenom dijelu nalazio se sredi\xc5\xa1nji - unutra\xc5\xa1nji grad koji je polo\xc5\xbeen u smjeru jugozapad-sjeveroistok du\xc5\xbeine od oko 500 m, te \xc5\xa1irine 365 m, u smjeru sjeverozapad-jugoistok. Danas djelomi\xc4\x8dno uni\xc5\xa1ten od voda vadija vanjski zid bio je najmanje 3,35 km dug, unutarnji zid imao je oko 1,53 km. Unutra\xc5\xa1nji grad pokriva povr\xc5\xa1inu od oko 0,15 km\xc2\xb2.\n_START_SECTION_\nUnutra\xc5\xa1nji grad\n_START_PARAGRAPH_\nUnutra\xc5\xa1nji grad bio je podijeljen po sredini cestom koja je i\xc5\xa1la od glavnih gradskih vrata na sjeverozapadu u smjeru juga. Nakon vrata prema istoku, dolazilo se do velikog trga (povr\xc5\xa1ine oko 1600 m\xc2\xb2), od njega je druga ulica vodila do kraljeve pala\xc4\x8de. Na ju\xc5\xbenom dijelu glavne ulice bio je smje\xc5\xa1ten kompleks hramova (koji je u vrlo lo\xc5\xa1em stanju). Zbog istog se razloga nemo\xc5\xbee to\xc4\x8dno rekonstruirati ni ostale gradske prometnice koje su se ra\xc4\x8dvale s glavnom ulicom, iako je vidljivo da su je sporedne ulice sijekle okomito ili tekle paralelno s njom, ali do danas samo nekoliko dijelova je uspje\xc5\xa1no otkopano i jasno vidljivo. Pored ulica i javnih sadr\xc5\xbeaja, iskopani su i dijelovi ku\xc4\x87nih dvori\xc5\xa1ta s vrtovima. Ve\xc4\x87ina zgrada ima jednostavan pravokutan tlocrt i povr\xc5\xa1inu od najmanje oko 100 m\xc2\xb2. Neki od objekata isti\xc4\x8du se svojom veli\xc4\x8dinom i slo\xc5\xbeenim tlocrtom, oni su vjerojatno bili namijenjeni gradskoj eliti.\n_START_SECTION_\nVanjski grad\n_START_PARAGRAPH_\nVanjski grad, to jest dio izme\xc4\x91u dvaju gradskih zidina, nikada nije bio do kraja izgra\xc4\x91en i naseljen. Jedine zna\xc4\x8dajnije gra\xc4\x91evine u ovom dijelu bile su Hram na jugozapadnom dijelu (arheolo\xc5\xa1ki broj 114) i Ka\xc5\xa1tel al-Chajar, smje\xc5\xa1ten na jugoistoku._NEWLINE_Izvan gradskih zidina iskopane su 1987. godine nekoliko zgrada od nepe\xc4\x8dene cigle."